Centurion-grondeis: ‘Geen rede tot paniek’, sê ministerMaite Nkoana-Mashabane. Foto: ANA Die minister van landelike ontwikkeling en grondhervorming het gesê daar is geen rede tot paniek oor die Centurion-grondeis wat ongeveer 4 000 hektaar se eiendom raak en nagenoeg 2 000 huisgesinne betrek nie. Minister Maite Nkoana-Mashabane het gesê sy het met ernstige kommer kennis geneem van die onakkurate berigte rakende die grondeis wat in Junie 2018 in die Staatskoerant gepubliseer is. Die grondeis is in Desember 1998 deur 39 lede van die Mahlangu-familie ingestel. Eiendomme in Rooihuiskraal, ŉ gedeelte van Olievenhoutbosch, The Reeds, Zwartkop, Highveld, Heuweloord, Celtisdal, Doringkloof en Midstream word deur die eis geraak. Nkoana-Mashabane meen egter daar is geen rede tot paniek nie aangesien die Wet op die Herstel van Grondregte gelas dat groot maatskaplike ontwrigtings voorkom moet word wanneer grondeise hanteer word. “Dit beteken dus, aangesien die gebied ŉ opgeboude gebied is, sal dit nie haalbaar wees om die grond wat geëis word in die hande van die eisers te plaas nie. Gevolglik sal die grondeisekommissie in hierdie geval met die eisers in gesprek tree om alternatiewe grond of finansiële vergoeding of enige ander regstelling te ondersoek wat moontlik is onder die omstandighede soos bepaal in die wet.” Honderde inwoners van Centurion daag by Leriba Lodge op vir ‘n vergadering oor ‘n grondeis wat in die voorstad van Pretoria ingestel is. Foto: Verskaf. Volgens Nkoana-Mashabane is daar dus geen rede vir eienaars in die Centurion-gebiede wat geraak word om paniekerig te raak nie. “Alle eienaars in die area kan verseker wees dat ons as ŉ verantwoordelike regering sal sorg dat ŉ regverdige en billike opsie gekry sal word om die grondeis te hanteer en dat hul eiendomme glad nie geraak sal word nie. “Daar is geen rede tot kommer nie en dit is nie nodig om prokureurs en instellings soos AfriForum in dié verband te nader nie want dit [die berigte] is heeltemal ongegrond en dit sal ŉ vermorsing wees van hul hardverdiende geld wees.” Die minister se uitsprake kom nadat meer as 500 inwoners van Centurion Dinsdagaand by Leriba Lodge vergader het om aan AfriForum ŉ formele mandaat te gee om die grondeis teen te staan. AfriForum en ReTHro, die inwonersvereniging van The Reeds, Thatchfield en Rooihuiskraal, werk saam om die eis teen te staan. AfriForum het intussen ook bekend gemaak dat hy Maandag ’n memorandum aan ’n verteenwoordiger van die minister sal oorhandig, waarin die burgerregte-organisasie sy besware teen die grondeis uiteensit.